1922-ben Steiner Lajossal Budapest holtversenyes bajnoka, majd 2,5–0,5-re megnyeri kettőjük páros mérkőzését. 1925 és 1937 között több alkalommal is szerepelt a magyar sakkválogatottban. 1926-ban tagja volt a budapesti nemhivatalos sakkolimpián első helyezést elért magyar csapatnak. 1932-ben szerezte meg a nemzeti mester címet., miután megnyerve a mesterjelöltek versenyét jogot szerzett a nemzeti mesterversenyen való indulásra, és ott 50%-os eredményt ért el olyan mezőnyben, ahol Maróczy Géza, Esteban Canal, Steiner Lajos, Steiner Endre és Lilienthal Andor is játszott. 1931 és 1952 között hat alkalommal jutott be a magyar bajnokság döntőjébe.